Serat Ramayana punika basanipun Jawi-Kuna, tur mawi sekar Para sarjana bangsa Walandi wonten ing ngudi, kadosta Dr. W. F. Stutterheim ("Die Rama-Legenden") lan sanès-sanèsipun; saling ngrembag bab enèm-sepuhipun serat wau. Kados badhé kepanjangen saumpami kula pratelakna sedaya, setunggal-setunggaling pamanggih wau. Ing ngriki namung badhe kula aturaken  bilih pinanggihing pamariksa, serat Ramayana punika kinten-kinten kadamel kala salebeting jumenengipun Prabu Dyah Balitung, Ratu Binatara ingkang ngawasani tanah Jawi Tengah saha Wétan. Ana ing Negeri Mataram, kirang langkung taun 820-832 Caka. Pamariksa punika kejawi alalandhesan tatandhinganing basa ugi mawi landhesan sarana katandhing kaliyan seratan sela saha tembagi, ingkang pinanggih wonten ing tanah Jawa.